Den 64-årige kontorfuldmægtig Britta Nielsen er mistænkt for at have svindlet for flere penge og i en længere periode, end det hidtil har været fremme.

Det vurderes nu, at hun har trukket omkring 121 millioner kroner i tilskudsmidler ud til sig selv siden 1993.

Det viser nye undersøgelser af svindelsagen, som bliver offentliggjort på et pressemøde i Børne- og Socialministeriet i dag.

Her er et af de helt centrale spørgsmål, hvordan Britta Nielsen gennem 25 år efter alt at dømme kunne stikke offentlige tilskudskroner i sine egne lommer, uden at det blev opdaget.

- Hver gang der er trådt et nyt skridt tilbage, er der dukket ny svindel op, siger børne- og socialminister Mai Mercado (K) på pressemødet.